પાંચમી કંડિકામાં કહ્યા પ્રમાણે, રુદ્ર સહુથી પહેલા અસ્તિત્વમાં આવ્યા. સંચિત કર્મોને બુદ્ધિ દ્વારા રુદ્રમાં અર્પિત કરવાથી પરમાત્માનું એકત્વ પ્રાપ્ત થાય છે. ૐની લાલ વર્ણની પ્રથમ માત્રા બ્રહ્માની છે, કૃષ્ણ વર્ણની બીજી માત્રા વિષ્ણુની છે, પીળા વર્ણની ત્રીજી માત્રા ઈશાનની છે. શુદ્ધ સ્ફટિક વર્ણની ચોથી અર્ધમાત્રા સમસ્ત દેવોનારૂપે અવ્યક્ત બની આકાશમાં રહે છે. એની ઉપાસનાથી કર્મ બંધનો દૂર થઈ મુક્તિ મળે છે. અગ્નિ, વાયુ, જળ, પૃથ્વી અને આકાશ રૂપ અને ગુણથી મુક્ત ભસ્મરૂપ છે. પશુપતિ રુદ્રની બ્રહ્મરૂપ ભસ્મ મુક્તિ આપનારી છે.